Oudsekretaresse van Nazi-doodskamp (96) nou voortvlugtigFoto: Christian Wiediger/Unsplash ŉ 96-jarige voormalige sekretaresse het Donderdag versuim om op te daag vir die begin van haar hofsaak in Duitsland. Die regter het ŉ lasbrief vir die inhegtenisneming van die “voortvlugtige” uitgereik. Irmgard Furchner is een van die eerste vroue wat in dekades vervolg word oor Nazi-era-misdade. Sy staan tereg op aanklag van medepligtigheid in die moord op meer as 10 000 mense by die Stutthof-konsentrasiekamp in Pole. Sy het Donderdagoggend haar aftreeoord naby Hamburg verlaat en met ŉ taxi na ŉ moltreinstasie gery, het Frederike Milhoffer, woordvoerder vir die hof in die noordelike Duitse dorp Itzehoe gesê. Sy het egter versuim om vir die hofsaak op te daag. ŉ Woordvoerder vir die polisie in Itzehoe het aan AFP gesê hulle is op soek na Furchner en “weet nie waar sy is nie”. Die beskuldigde se prokureur, Wolf Molkentin, was in die hof teenwoordig, maar het nie met joernaliste gepraat nie. Staatsaanklaers beskuldig Furchner daarvan dat sy hulp verleen het in die sistematiese moord op aangehoudenes by Stutthof, waar sy tussen Junie 1943 en April 1945 in die kantoor van die bevelvoerder van die kamp, Paul Werner Hoppe, gewerk het. Die saak vind plaas in ŉ jeughof, omdat sy in daardie stadium tussen 18 en 19 jaar oud was. Sowat 65 000 mense, onder andere Joodse, Poolse en Sowjet-Russiese gevangenes, is by die kamp, naby Gdansk, dood. Die hof het in Februarie, ná ŉ tydsame oorweging, beslis dat Furchner bevoeg is om verhoor te word. “Gesond genoeg om te vlug, gesond genoeg om tronk toe te gaan!” het Efraim Zuroff, ŉ Amerikaans-Israelse “Nazi-jagter”, op Twitter gesê. Hy speel ŉ sleutelrol om voormalige Nazi-oorlogsmisdadigers aan die pen te laat ry. Die aanvang van die hofsaak in Itzehoe kom ŉ dag voor die 75ste herdenking van die terdoodveroordeling van 12 senior lede van die Nazi-regime by die eerste Nuremberg-saak. Dit kom ook ŉ week voor afsonderlike verrigtinge in Neuruppin, naby Berlyn, teen ŉ 100-jarige voormalige wag by een van die kampe. Sowat 76 jaar ná die einde van die Tweede Wêreldoorlog is daar min tyd oor om mense aanspreeklik te hou vir hul rol in die Nazi-stelsel. Staatsaanklaers hanteer tans nog agt ander sake, onder wie voormalige werknemers by die Buchenwald- en Ravensbrueck-kampe. Verskeie sake is die afgelope paar jaar laat vaar omdat die beskuldigde gesterf of onbevoeg verklaar is om verhoor te word. Voormalige SS-wag Bruno Dey is die laaste persoon wat skuldig bevind is. Hy is in Julie, in die ouderdom van 93, ŉ opgeskorte vonnis van twee jaar opgelê. Furchner is egter die enigste vrou wat in die afgelope paar jaar vervolg word vir misdade uit die Nazi-era, omdat die rol van vroue in die Derde Ryk oor die hoof gesien is. Sedert John Demjanjuk, ŉ wag by ŉ konsentrasiekamp, egter in 2011 skuldig bevind is, het staatsaanklaers hul ondersoeke begin vergroot, buiten na dié wat direk verantwoordelik was vir die gruweldade. Volgens Christoph Rueckel, ŉ prokureur wat oorlewendes van die Shoah-party verteenwoordig, het Furchner “alle korrespondensie” vir bevelvoerder Hoppe gehanteer. “Sy het sy deportasie- en teregstellingsbevele uitgetik en by elke boodskap geparafeer,” het Rueckel aan die staatsuitsaaier NDR gesê. Furchner se prokureur het egter voor die hofsaak aan Spiegel gesê dit is moontlik dat die sekretaresse in die duister gehou is oor wat by Stutthof gebeur het. Minstens drie ander vroue is reeds ondersoek vir hul rol by die Nazi-kampe, onder wie ŉ ander sekretaresse by Stutthof. Sy is egter verlede jaar oorlede voordat aanklagte aanhangig gemaak en opgevolg kon word.